Oud-Despatcher sterf in aanval | News24
Oud-Despatcher sterf in aanval
=Marius Deyzel (62), wat Saterdagaand by die Maroupi-trouplek in KwaZulu-Natal doodgeskiet is, word as 'n "inspirerende, saggeaarde man" onthou.
Verlede week het sy broer ­Marius hom nog probeer oortuig om vir hom te kom kuier by die gewilde Maroupi-trouplek in Umhlali, KwaZulu-Natal – en toe kom die oproep met die skokkende nuus: Marius is langs die braaivleisvuur koel- bloedig doodgeskiet.
So het Eddie Deyzel vertel nadat Marius (62) Saterdagaand in 'n gewapende rooftog by sy huis by Maroupi doodgeskiet is.
Daar is vroeër berig dat vier gewapende mans Marius, eienaar van die trouplek, in die bors geskiet het.
Vier gaste, insluitend nóg 'n broer van Marius, André, het ten ­tyde van die voorval hier gebraai en is aangerand en vasgebind.
"Dit het alles omstreeks 21:00 gebeur en teen 21:45 het my broer Gert se dogter my gebel om die nuus oor te dra," sê Eddie. " 'n Mens het nie woorde vir dié tye nie. Marius was 'n fantastiese mens wat altyd goeie dinge vir ander probeer doen het."
Eddie sê hy, Marius en hul vier ander broers – wat almal in Nelson Mandelabaai grootgeword het – was almal geheg aan mekaar. "Marius het sy ambag by Good­year in Uitenhage voltooi en die res van ons bly nog in Uitenhage, ­Despatch en Port Elizabeth. Hy is nou vier of vyf jaar al by Maroupi, maar ons was steeds gereeld in kontak. Verlede week het hy nog gevra wanneer ek weer kom kuier."
Twee van hul broers, André en Willie, het juis verlede naweek by Marius gaan kuier. "André het elke oomblik beleef en wou help toe Marius gelê en bloei het, maar die aanvallers het gedreig om hom ook te skiet as hy dit doen.
"Willie was darem Saterdag in Umhlanga om by sy seun te kuier en Marius se vrou, Edith, was in Ladismith toe dit gebeur het. Albei het teruggejaag toe hulle die nuus hoor."
Marius se kinders, ­Mariska en Gerrie, het Maandagoggend uit Kaapstad gevlieg om by die gesin te wees.
"'n Verassingsdiens word by die Maroupi-kapel gehou en 'n roudiens word op Dinsdag (7 Februarie) om 11:00 by NGK Despatch-Noord gehou."
Marius is op Maroupi se Facebook-blad as "een van die inspirerendste mans op aarde" beskryf. "Hy was 'n saggeaarde siel vol lewe, 'n man, seun, pa, oupa en vriend wat liefde ontvang het van elkeen wat hy ontmoet het.
"Dit was 'n eer om hom te ken. God het ons werklik 'n engel gegee, maar nou het Hy hom terug huis toe geneem."